《闰八月十日同运使正仲大夫提刑若愚司封运判全玉朝奉游雨花亭》
宋代·黄履

闰月稍丰暇，清晨适逢休。驱车偕群公，始为斯亭游。

钟山来艮维，大江西北流。台成古到今，举目意已周。

晋有尸黎密，尝栖岗之幽。君王怀高风，立刹旌往由。

法云生梁朝，云气如蟠虬。七龄依宝亮，俊发钦徐刘。

讲经此寺中，天花盈空浮。纷纷白雪飞，柳絮未可侔。

近来有贤宰，亭于冈上头。吴侯因名之，潜德光千秋。

昔人登泰山，芥视十二州。余亦叹群雄，一毛争九牛。

岂知振大林，至有八龙留。因末为推本，秘思聊一抽。

灯明天人师，说法历劫悠。欲放眉间光，洗足先双收。

入无量义处，身心安如丘。陀罗与殊沙，普散千亿洲。

云公于此时，讲已不可俦。况当幽岩中，松拂久唱酬。

所以善哮吼，保志称为优。谁言此华来，天地相应求。

帝释举手间，已入如来眸。醉书贻群公，为我商声讴。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。